Die wêreld in foto's – 10 Februarie 2020 | Maroela Media
Die wêreld in foto's – 10 Februarie 2020
Die wêreld se grootste vuurwerk is Saterdag oor die ski-dorpie Steamboat Springs in Colorado, VSA, afgevuur. Die vuurwerk wat sowat 1 270 kg weeg, het 670 m in die lug bo die dorpie se winterkarnaval ontplof. Verteenwoordigers van Guinness-wêreldrekords het die rekord waargeneem en gesertifiseer. (Foto: Derek Maiolo, AP)
'n Werker loop deur rye Amerikaanse vlae met 'n stensil van die Israelse vlag wat lui "Dood aan Israel". Die Diba Parcham Khomein-fabriek in Iran is die hoofvervaardiger van Amerikaanse en Israelse vlae wat tydens betogings aan die brand gesteek word. (Foto: Ebrahim Noroozi, AP)
Branders breek aan die kus van Ayrshire in Ardrossan, Skotland. Treine, vlugte en veerbote is gekanselleer terwyl weerwaarskuwings in die Verenigde Koninkryk en Noord-Europa uitgereik is in verband met storm Ciara. (Foto: Andrew Milligan, AP)
Ysland-perde staan vas tydens 'n sterk storm in Wehrheim naby Frankfurt, Duitsland. (Foto: Michael Probst, AP)
'n Egpaar hou blomme vas op die toneel van 'n massaskietery buite die Terminal 21-winkelsentrum in Korat, Thailand. Minstens 29 mense is dood en talle beseer nadat 'n soldaat op inkopiegangers losgebrand het. Die skieter is daarna doodgeskiet. (Foto: Gemunu Amarasinghe, AP)